Kvívíkingurin, Gullak Madsen, reiðari í Hirtshals, er í dag ríkasti reiðarin í Danmark. Ognir hansara verða mettar til 2,6 milliardir krónur. Tveir reiðarar við uppsjóvarskipum eru millum 100 tey ríkastu í Danmark, annar teirra er kvívíkingurin, Gullak Madsen, sum eigur reiðaríið Ruth í Hirtshals. Tað er danska blaðið Søfart, sum hevur hesi tíðindi. Blaðið skrivar, at Gullak Arngrimsson Madsen við reiðarínum Ruth og Henning Kjeldsen við reiðarínum Gitte Henning, báðir eru komnir á listan við 100 teimum ríkastu. Teir hava yvirhálað Kristian Barslund Jensen við Ocean Prawns, sum fleiri føroyingar sigla við, og sum í nógv ár hevur verið ríkasti reiðarin í Danmark. Blaðið veit at siga, at ognirnar hjá Gullaki Madsen í dag hava eitt virði upp á 2,6 milliardir krónur. Hann er sostatt ríkasti reiðarin í Danmark í dag, og liggur sum nummar 75 á topp-100 listanum.